Serge Gainsbourg
Serge Gainsbourg (tikrasis vardas Lucien Ginsburg 1928 m. balandžio 2 d. – 1991 m. kovo 2 d.) – žydų kilmės prancūzų atlikėjas, kompozitorius, dainų tekstų autorius, režisierius. Nors dėl stilių įvairovės, jį sunku priskirti kuriai nors vienai muzikinei srovei, Gainsbourg laikomas vienu įtakingiausių visų laikų populiariosios muzikos kūrėjų[reikalingas šaltinis]. Atlikėjo dainų tekstuose dominuoja metaforos, užslėptos prasmės, žodžių žaismas; jo kūrybos supratimas yra apsunkintas dėl to, kad tikslūs vertimai į kitas kalbas yra neįmanomi. Garsėjo itin originaliais, kontroversiškais ir daugiaprasmiais dainų tekstais, skandalingais poelgiais ir meilės romanais su įžymiomis moterimis. Visą gyvenimą labai daug rūkė, savo mėgstamiausių Gitanes cigarečių, ir piktnaudžiavo alkoholiu, ypač paskutiniaisiais gyvenimo metais. 1965 m. Liuksemburgo atstovė France Gall su jo parašyta daina Poupée de cire, poupée de son laimėjo Eurovizijos dainų konkursą. Tai buvo pirmoji ne baladės tipo daina nugalėjusi konkurse bei 2005 m. išrinkta į geriausių visų laikų Eurovizijos kūrinių keturioliktuką. Skandalą sukėlė regio ritmu perdainuotas Prancūzijos himnas Marselietė su nuo oficialios versijos besiskiriančiu tekstu. Garsiausias jo kūrinys – meilės daina Je t'aime... moi non plus. Šios dainos pirmoji versija, įrašyta su Brigitte Bardot ir jai skirta, nebuvo išleista. Iš naujo su Jane Birkin įrašyta daina buvo uždrausta daugelyje valstybių dėl akivaizdžiai erotinio turinio. S. Gainsbourg ir anglų aktorės Jane Birkin duktė – Charlotte Gainsbourg, kino aktorė, apdovanota Auksine palmės šakele Kanų kino festivalyje už vaidmenį Lars von Trier filme Antikristas. 2010 m. jo gyvenimo motyvais sukurtas Prancūzų kino filmas Gainsbourg'as. Didvyriškas gyvenimas (Gainsbourg (Vie héroïque)).